Diari Oficial de la Generalitat Valenciana


Sumari del DOGV 7999, del 14-03-2017 (2017/2128)

RESOLUCIÓ de 9 de març de 2017, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2017 les subvencions per a millora de les condicions de l'interior dels habitatges, en el marc del Pla de Reforma Interior d'Habitatge, Pla RENHATA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7999

Data del DOGV
:   14-03-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/2128


Data del document
:   09-03-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * ajuda pública

RESOLUCIÓ de 9 de març de 2017, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2017 les subvencions per a millora de les condicions de l'interior dels habitatges, en el marc del Pla de Reforma Interior d'Habitatge, Pla RENHATA. [2017/2128]  
Mitjançant l'Ordre 4/2017, de 27 de febrer, de la Conselleria d'Habitatge, Obres Públiques i Vertebració del Territori, s'estableixen les bases reguladores per a la concessió de subvencions per a la millora de les condicions de l'interior dels habitatges (DOGV 7992, 03.03.2017).  
En virtut de l'anterior, i de conformitat amb l'article 160.4.b, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar per a l'exercici 2017 les subvencions regulades en l'Ordre 4/2017, de 27 de febrer, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores per a la concessió de subvencions per a la millora de les condicions de l'interior dels habitatges.  
  
Segon. Finançament de les ajudes  
El finançament de les subvencions es farà a càrrec de l'aplicació pressupostària 96.50.895.67, de la línia S8267000, Foment de la qualitat de l'habitatge de la Comunitat Valenciana, del capítol VII dels pressupostos de la Generalitat per a l'exercici 2017.   
L'import global màxim de les ajudes a concedir per a l'exercici 2017 serà de 3.000.000 d'euros.  
  
Tercer. Condicions de la concessió de les ajudes  
1. El procediment de concessió d'aquestes subvencions serà el de concurrència competitiva.  
2. Podrà ser beneficiària d'aquestes subvencions qualsevol persona física, propietària, usufructuària o arrendatària d'un habitatge situat a la Comunitat Valenciana.  
3. Les obres hauran d'iniciar-se després del dia 1 de gener de 2017 i hauran d'haver finalitzat abans del quinze d'octubre de 2017.  
  
4. La sol·licitud de qualificació definitiva haurà de presentar-se abans de l'1 de novembre de 2017.  
  
Quart. Termini, forma i lloc de presentació de sol·licituds  
1. El termini per a la presentació de la sol·licitud d'ajuda serà de dos mesos, comptadors des de l'endemà de la publicació de la present resolució de convocatòria en el Diari Oficial de la Generalitat Valenciana.  
  
L'incompliment del termini de sol·licitud determinarà automàticament l'exclusió de la convocatòria.  
2. La presentació de sol·licituds es realitzarà segons els models normalitzats que consten en l'annex I de la present resolució.  
3. El procediment de tramitació serà telemàtic i es realitzarà segons s'estableix en la base deu de l'Ordre 4/2017, de 27 de febrer, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores per a la concessió de subvencions per a la millora de les condicions de l'interior dels habitatges, sense perjuí del que disposa la legislació reguladora del procediment administratiu comú de les administracions públiques.  
  
Les sol·licituds, escrits i comunicacions es presentaran davant del Registre electrònic i hauran d'estar firmats electrònicament per mitjà d'una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb els quals la Generalitat haja firmat l'oportú conveni.  
Cinqué. Sol·licitud i documentació  
A la sol·licitud de la subvenció, degudament firmada per la part sol·licitant, indicant-ne si és propietària, usufructuària o arrendatària, s'adjuntarà:  
a) Declaració responsable de la persona sol·licitant sobre si ha rebut o sol·licitat altres ajudes amb relació a l'actuació subvencionada, indicant l'import si és el cas, segons l'imprés normalitzat.  
b) Fotografies de l'estat de les parts de l'habitatge a reformar objecte d'ajuda abans de l'actuació.  
c) Document que acredite la titularitat de l'habitatge, com ara nota simple del Registre de la Propietat, escriptura pública de compravenda, escriptura de partició d'herència o d'altres.  
d) Autorització de la persona propietària a la inquilina o usufructuària de l'habitatge per a realitzar les obres, en el cas que no siga la persona propietària la persona sol·licitant de les ajudes.  
e) Autorització de la persona sol·licitant perquè el tècnic col·laborador realitze la presentació telemàtica de la sol·licitud d'ajudes.  
f) Pressupost detallat de les obres desglossat per unitats d'obra, amb mesuraments i aplicació de preus.  
g) Pla esquemàtic de l'actuació a realitzar.  
h) Imprés de domiciliació bancària degudament emplenat en què es designe el compte bancari de la part sol·licitant en què es realitzarà l'ingrés de les ajudes.  
  
Sisé. Criteris de valoració de les sol·licituds  
Les sol·licituds presentades es baremaran d'acord amb el que disposa la base onze de l'Ordre 4/2017, de 27 de febrer, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores per a la concessió de subvencions per a la millora de les condicions de l'interior dels habitatges.  
  
Seté. Termini de resolució i notificació  
1. El termini màxim per a resoldre i publicar la resolució de les subvencions serà de sis mesos, comptadors a partir de la publicació de la present resolució de convocatòria. Transcorregut aquest termini sense que s'haja dictat i publicat resolució expressa, les persones sol·licitants podran entendre desestimada la seua sol·licitud.  
2. La resolució per la qual es concedisquen o deneguen les subvencions es notificarà per mitjà de publicació en el Diari Oficial de la Generalitat Valenciana, segons la vigent legislació reguladora del procediment administratiu comú de les administracions públiques.  
  
Huité. Recursos  
Contra la resolució de subvencions que es dicte d'acord amb la present convocatòria, que posarà fi a la via administrativa, es podrà interposar un recurs potestatiu de reposició, en el termini d'un mes, comptador des de l'endemà de la publicació, d'acord amb el que disposa la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu, en el termini de dos mesos, comptadors des de l'endemà de la publicació, de conformitat amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
  
  
Nové. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 9 de març de 2017. La consellera d'Habitatge, Obres Públiques i Vertebració del Territori: María José Salvador Rubert.